laion/Wikipedia-Exotic huggingface dataset:
אלכסנדר רגוזה

אלכסנדר פרנצביץ' רגוזה (ברוסית: Александр Францевич Рагоза; 8 ביוני 1858 - 29 ביוני 1919) היה גנרל בצבא האימפריה הרוסית אשר פיקד על הארמייה הרביעית במלחמת העולם הראשונה, ולאחר מכן שימש כשר ההגנה של המדינה האוקראינית. רגוזה נולד בוויטבסק ב-8 ביוני 1858 כבן למשפחת אצולה. הוא למד בבית הספר הצבאי בפולוצק, ולאחר מכן בבית הספר מיכאלובסקי לתותחנים. ב-1887 התגייס לצבא האימפריה הרוסית והוצב ברגימנט הגרנדירים ה-3 של המשמר הקיסרי. הוא לחם באומץ במלחמה העות'מאנית-רוסית (1877–1878), וזכה בעיטורים רבים. ב-22 בנובמבר 1883 הוצב במטה הדיוויזיה ה-5, וב-11 בינואר 1888 הועבר למטה המחוז הצבאי אמור. ב-9 באפריל 1896 מונה לראש מטה הדיוויזיה ה-32, וב-10 במרץ 1898 הועבר למלא את אותו תפקיד בדיוויזיה ה-5. ב-27 באפריל 1900 מונה למפקד הרגימנט ה-18 וולגה, וב-2 במרץ 1904 מונה למפקד הבריגדה ה-1. ב-22 באוקטובר של אותה שנה מונה לראש מטה הקורפוס ה-3. ב-16 ביוני 1906 מונה למפקד מבצר. ב-17 במרץ 1909 מונה למפקד הדיוויזיה ה-19. ערך מורחב – מלחמת העולם הראשונה עם פרוץ מלחמת העולם הראשונה באוגוסט 1914, נכללה הדיוויזיה של רגוזה במסגרת הקורפוס ה-15 אשר היה חלק מהארמייה השמינית. הוא לחם עם הדיוויזיה בקרב גליציה. ב-27 בספטמבר של אותה שנה הוא הועבר לפקד על הקורפוס ה-25, וב-6 בדצמבר הועלה לדרגת גנרל חיל הרגלים. הוא השתתף עם הקורפוס בנסיגה הגדולה משטחי גליציה ופולין, וב-20 באוגוסט 1915 מונה למפקד הארמייה הרביעית במקום אלכסיי אברט שהועבר לפקד על החזית המערבית. הארמייה שלו התגוננה בהצלחה כנגד הגרמנים, ובנובמבר 1916, הועברה הארמייה לחזית הרומנית. לאחר מהפכת פברואר 1917, היה רגוזה אחד הגנרלים ששמרו אמונים למשטר החדש, ובתמורה המשיך לכהן כמפקד הארמייה הרביעית. ב-21 בנובמבר 1917 הוא סולק מהצבא. רגוזה התגייס לעזרת פבלו סקורופדסקי אשר רצה להקים מדינה אוקראינית עצמאית מרוסיה. ב-30 באפריל 1918, בתמיכת הגרמנים, סקורופדסקי פירק את "הרפובליקה העממית של אוקראינה", והקים את "המדינה האוקראינית". הוא נטל לעצמו את התואר "הטמאן". המדינה הייתה בפועל ממשלת בובות גרמנית וזכתה לתמיכה מועטת מצד הלאומנים האוקראינים, אולם היא השכילה ליצור מערכת אדמיניסטרטיבית יעילה. רגוזה מונה לשר ההגנה של המדינה וקיבל דרגה שוות ערך לפילדמרשל. עם זאת, מתוך 3 דיוויזיות שהוא הקים, שתיים פורקו על ידי הגרמנים. הכוח הצבאי ברשותו הסתכם בדיוויזיה אחת בת כ-6,000 חיילים. בנובמבר של אותה שנה הסתיימה מלחמת העולם הראשונה בכישלונה של גרמניה, וזו האחרונה החלה להסיג את כוחותיה מאוקראינה. ב-14 בנובמבר הכריזו הסוציאליסטים האוקראינים על ממשלה מהפכנית חדשה, ה"דירקטורט". ממשלה זו זכתה לתמיכה עצומה, וצבא המרד צר על קייב. הגרמנים התפנו, יחד עם סקורופדסקי. רגוזה נשאר בעיר. הוא סירב להצעה להצטרף לצבאו של פטליורה ועזב את קייב ועבר לעיר אודסה. הוא תכנן לעבור מאודסה לקובאן ושם להתגייס לצבא הלבן, אולם לא הספיק ונפל בשבי הצבא האדום. הוא הוצא להורג ב-29 ביוני 1919 מאחר שסירב לשתף פעולה עם הבולשביקים. אלכסנדר רגוזה (ברוסית)
טייר אוריינטלי

טייר אוריינטלי או טַיָּר מְשֻׁרְיָן (שם מדעי Dactyloptena orientalis) הוא מין דג ממשפחת הטייריים שבסדרת העקרבנונאים. הוא מצוי בחולות של ימים טרופיים באזור האינדו פסיפי. דג הטייר יכול להגיע לאורך 20-40 ס"מ. הוא בעל כנפי-סנפירים העוזרות לו "לרחף" במים. יש לו פנים שטוחות עם עיניים גדולות רחוקות אחת מהשנייה שצבעם אדום ופה קטן. יש לו סנפיר קוצני גבוה מעל הגב ומאחוריו כמה סנפירי עוקצים לאורך הגב עד לזנב. מצידי הגוף נמצאים ה"כנפיים" שמסתיימים בבליטות קוצניות. הכנפיים מנוקדות בנקודות אדומות-כחולות והגוף אפור ומוסווה. הטייר מצוי תמיד בקרבה לחול הימי הרדוד, עד עומק 100 מ'. הגוף השטוח הכנפיים עוזרים לו להישאר בקרבה לחול. הסוואתו עוזרת לו הן להפתיע את טרפו הכולל רכיכות, צדפות, סרטנים ודגים אחרים והן מטורפים גדולים כמו מקרל וספרוסיים. מדיה וקבצים בנושא טייר אוריינטלי בוויקישיתוף טייר אוריינטלי, באתר ITIS (באנגלית) טייר אוריינטלי, באתר NCBI (באנגלית) טייר אוריינטלי, באתר Animal Diversity Web (באנגלית) טייר אוריינטלי, באתר האנציקלופדיה של החיים (באנגלית) טייר אוריינטלי, באתר FishBase (באנגלית) טייר אוריינטלי, באתר GBIF (באנגלית) טייר אוריינטלי באתר הרשימה האדומה של IUCN ע"פ האקדמיה ללשון
קון קסטילס

קוּן קַסְטִילְס (בהולנדית: Koen Casteels, נולד ב-25 ביוני 1992 בבונהיידן שבבלגיה) הוא כדורגלן בלגי המשחק בעמדת השוער באל-קאדסיה ובנבחרת בלגיה. קסטילס בילה את רוב הקריירה המקצועית שלו בגרמניה עם הופנהיים, ורדר ברמן ו-וולפסבורג, ורשם למעלה מ-200 הופעות בבונדסליגה. הוא זומן לראשונה לנבחרת הבוגרת ב-2013 והיה חלק מהסגל שלהם שהגיע למקום השלישי במונדיאל 2018. זומן גם לסגל ליורו 2024, בתור השוער הראשון של הנבחרת. קסטילס שיחק כנער בגנק, ובשנת 2009 החל לשחק בקבוצה הבוגרת כשוער מחליף לטיבו קורטואה. לאחר שנתיים בהן לא ערך הופעות כלל, עבר קסטילס להופנהיים. תחילה שיחק קסטילס בעיקר בקבוצת המילואים, ובהמשך קיבל הזדמנויות רבות יותר בקבוצה הבכירה, כשהוא מתחרה על אפודת ההרכב עם שוערים כטים ויזה וינס גרהל. בעונת 2014/15 קסטילס לא קיבל הזדמנויות לאחר שהגיע לקבוצה השוער אוליבר באומן, ובקיץ 2015 עזב את הופנהיים וחתם בוולפסבורג. ההזדמנות הראשונה של קסטילס במדי וולפסבורג הייתה במשחק הסופר קאפ הגרמני באוגוסט 2015 מול באיירן מינכן. קסטילס הצטיין במשחק שהסתיים בתוצאה 1-1 בתום 120 דקות. בבעיטות ההכרעה הדף קסטילס פנדל של צ'אבי אלונסו, והעניק לוולפסבורג זכייה בתואר. בהמשך העונה שימש קסטילס שוער מחליף לדייגו בנאליו, וקיבל הזדמנויות מעטות. במחצית העונה הושאל קסטילס לורדר ברמן, בשורותיה ערך שש הופעות ליגה בששת המחזורים האחרונים של העונה. בתום ההשאלה חזר לוולפסבורג. בעונת 2016/17 קסטילס קיבל הזדמנויות רבות יותר בהרכב וולפסבורג, והפך לשוער הראשון במקומו של בנאליו. הייתה זו עונה חלשה עבור וולפסבורג שסיימה במקום ה-16 ונאלצה להתמודד בצמד משחקי מבחן מול איינטרכט בראונשווייג. קסטילס שמר על רשת נקייה בשני המשחקים, שהסתיימו בתוצאה 0–1 לוולפסבורג, שנשארה בבונדסליגה. לקסטילס תשע הופעות במדי נבחרת בלגיה בכדורגל עד גיל 21. קסטילס זומן לראשונה לסגל נבחרת בלגיה הבכירה בשנת 2013, אך לא שיחק. קסטילס היה אמור להיות מוזמן לסגל הבלגי למונדיאל 2014 כשוער השלישי בהייררכייה אחרי טיבו קורטואה וסימון מיניולה, אך לא הצליח להחלים מפציעה ממנה סבל, ולבסוף השוער השלישי שנסע למונדיאל היה סמי בוסו. נכלל בסגל נבחרת בלגיה לטורניר מונדיאל 2022. נכלל בסגל נבחרת בלגיה לטורניר יורו 2024. וולפסבורג: הסופר קאפ הגרמני: 2015 מדיה וקבצים בנושא קון קסטילס בוויקישיתוף קון קסטילס, ברשת החברתית אקס (טוויטר) קון קסטילס, באתר Transfermarkt קון קסטילס, באתר Fussballdaten.de (בגרמנית) קון קסטילס, באתר Soccerway קון קסטילס, באתר BDFutbol קון קסטילס, באתר WorldFootball.net קון קסטילס, באתר National Football Teams קון קסטילס, באתר FootballDatabase.eu קון קסטילס, באתר ESPN Roberto Martinez selects 26 devils for the World Cup באתר הרשמי של התאחדות הכדורגל הבלגית המלכותית, 10 בנובמבר 2022 (באנגלית) 25 Devils go to EURO 2024 באתר הרשמי של התאחדות הכדורגל הבלגית המלכותית, 28 במאי 2024 (באנגלית)
פלא (סרט)

פלא (באנגלית: Wonder) הוא סרט קולנוע אמריקאי מ-2017 בבימויו של סטיבן צ'בוסקי (אנ'). הסרט מבוסס על רב-המכר מאת ר"ג' פלאסיו בעל אותו השם, ושני ספרי ההמשך שלו, המספרים על התמודדותו של ילד עם תגובות הסביבה לפנים המעוותות, עימם נולד בעקבות לקות בתסמונת טריצ'ר קולינס. בסרט מככבים ג'וליה רוברטס, אוון וילסון וג'ייקוב טרמבלי. בשנת 2024 יצא סרט ההמשך "ציפור לבנה: סיפור פלא" המבוסס על ספר באותו השם משנת 2020, אשר מספר את סיפורה של סבתו של ג'וליאן. גיבור הסרט הוא אוגוסט "אוגי" פולמן. אוגי נולד עם תסמונת טריצ'ר קולינס ומיקרוזומיה חצי-פנים שגרמה לעיוות חמור בפניו שגם לאחר ניתוחים רבים הותירו אותו עם מראה חריג. לאחר שזכה לחינוך ביתי בילדותו, מחליטים הוריו לשלוח אותו לראשונה לבית-ספר רגיל. הוא נאלץ להתמודד עם סלידת הילדים האחרים ממראהו ועם בריון כיתתי שפוגע בו בכל הזדמנות. מנגד הוא רוכש חבר חדש- ג'ק, אך נפגע כשמגלה שג'ק לועג לו מאחורי גבו. לעזרתו חשה סאמר שהופכת לידידתו. ג'ק ואוגי משלימים, ואט אט הוא רוכש את לבם של שאר תלמידי בית הספר. במקביל לסיפורו של אוגי, מתאר הסרט גם את התמודדותם של הסובבים אותו, בהם אחותו ויה, שחשה כי כל משפחתה סובבת סביב אוגי ומזניחה אותה, חברתה מירנדה שסובלת מפרידת הוריה ומרחיקה עצמה מויה, וג'ק וויל שמספר על חברותו עם אוגי. ג'וליה רוברטס - איזבל פולמן, אמם של אוגי ואולביה אוון וילסון - נייט פולמן, אביהם של אוגי ואולביה ג'ייקוב טרמבלי - אוגוסט "אוגי" פולמן, ילד בעל עיוות בפנים איזבלה וידוביץ' - אוליביה "ויה" פולמן, אחותו של אוגי נואה ג'ופ - ג'ק וויל, חברו הטוב של אוגי ברייס גייזר - ג'וליאן, ילד עשיר שפוגע באוגי נדג'י ג'טר - ג'סטין, בן-זוגה של ויה מתואר כ"בן יחיד" מילי דייוויס - סאמר דוסון, חברתו הטובה של אוגי דניאל רוז ראסל - מירנדה, חברת ילדות של ויה שמתרחקת מוויה לאחר שחוזרת ממחנה הקיץ אל מקינון- שרלוט, תלמידה בכיתתו של אוגי דויד דיגס - מר בראון, המורה המחנך בבית הספר של אוגי מנדי פטינקין - מר טושמן, מנהל בית הספר של אוגי סוניה בראגה - סבתם של אוגי וויה, אלי ליברט - המורה למדעים בבית הספר של אוגי קייל האריסון ברייטקופף - מיילס צילומי הסרט התבצעו במהלך 2016 בוונקובר שבקנדה. מועד יציאת הסרט שנקבע תחילה לאפריל 2017, נדחה לנובמבר 2017, לחג ההודיה, במטרה למשוך קהל צופים רב יותר. הסרט זכה בפרס סאטורן לסרט העצמאי הטוב ביותר והיה מועמד לפרס אוסקר לאיפור ולעיצוב השיער הטובים ביותר. הסרט קיבל באתר Rotten Tomatoes דירוג של 86% מתוך 100, בהתבסס על 190 ביקורות, עם ציון ביקורת ממוצע של 7.1 מתוך 10. באתר Metacritic הסרט בעל דירוג של 66 מתוך 100. אתר האינטרנט הרשמי של פלא (באנגלית) פלא, ברשת החברתית אקס (טוויטר) "פלא", במסד הנתונים הקולנועיים IMDb (באנגלית) "פלא", באתר נטפליקס "פלא", באתר AllMovie (באנגלית) "פלא", באתר Rotten Tomatoes (באנגלית) "פלא", באתר Box Office Mojo (באנגלית) "פלא", באתר Metacritic (באנגלית) "פלא", באתר Hulu סרטים (באנגלית) "פלא", במסד הנתונים הקולנועיים KinoPoisk (ברוסית) ביקורות: אבנר שביט‏, דיאטת פלאו: "פלא" הצנוע הפך בצדק לשובר הקופות המפתיע של העונה, באתר וואלה, 19 בנובמבר 2017 שמוליק דובדבני, ביקורת סרט - "פלא": הנאה והתרגשות לכל המשפחה, באתר ynet, 19 בנובמבר 2017 נעמה רק, ‏ילד פלא, באתר ‏מאקו‏, 20 בנובמבר 2017 איתמר זהר, הסרט "פלא": מי אמר שהקריירה של ג'וליה רוברטס גמורה, באתר הארץ, 26 בנובמבר 2017 עלית קרפ, "פלא": להאמין, אפילו לרגע, שהעולם הוא מקום טוב, באתר הארץ, 19 באוגוסט 2014 "פלא", באתר ביקורות הסרטים Rotten Tomatoes (באנגלית) Wonder, Metacritic
פלא (פירושונים)

האם התכוונתם ל... פלא – אירוע מפתיע ולא מציאותי פלא (ספר) – ספר לילדים ונוער מאת ר"ג פלאסיו פלא (סרט) – סרט קולנוע המבוסס על הספר "פלא" הפלא (סרט) – סרט קולנוע בהפקת נטפליקס (2022) פאלא – כלבו של נשיא ארצות הברית פרנקלין דלאנו רוזוולט פלה (פירושונים)
אדוארד סובול

אדוארד אולכסנדרוביץ' סובול (באוקראינית: Едуард Олександрович Собол; נולד ב-20 באפריל 1995) הוא כדורגלן אוקראיני- יהודי המשחק בקבוצת גנק. סובול התחיל את הקריירה שלו במטאלורג זפוריז'יה ששיחק אז בליגה האוקראינית השנייה. ב-5 בנובמבר 2011 ערך את הופעת הבכורה שלו בקבוצה הבוגרת נגד אנרגטיק בורשטין כאשר הוא עוד לא בן 17. ב-19 במאי סובול הבקיע את שער הבכורה שלו בקריירה בניצחון 0–4 נגד קרימטפליטסיה. בפברואר 2013 חתם בשחטאר דונצק מליגת העל האוקראינית. ב-27 באוגוסט 2014 הושאל למטאלורג דונצק עד לסיום העונה. בקיץ 2015 הושאל למטאליסט חרקוב. ב-1 ביולי 2016 הושאל לזוריה לוהנסק עד לסיום העונה. בתום עונת 2016/2017 חזר לשחטאר. ב-10 באוגוסט 2017 הושאל לסלביה פראג. ביולי 2019 סובול הושאל לקלאב ברוז' מליגת העל הבלגית. ב-5 בספטמבר 2016 סובול ערך את הופעת הבכורה שלו בנבחרת אוקראינה בתיקו 1-1 נגד איסלנד במסגרת מוקדמות מונדיאל 2018. סובול זומן לסגל נבחרת אוקראינה ליורו 2020. במהלך התחרות לקח חלק במשחק אחד בלבד - נכנס כמחליף בדקה 92 במהלך המשחק נגד מקדוניה הצפונית בשלב הבתים. שחטאר דונצק ליגת העל האוקראינית: 2012/2013, 2013/2014 הגביע האוקראיני: 2012/2013 הסופר קאפ האוקראיני: 2013/2014 מטאלורג דונצק הסופר קאפ האוקראיני: 2014/2015 סלביה פראג הגביע הצ'כי: 2018 קלאב ברוז אליפות בלגיה: 2021/2022 הסופר קאפ הבלגי: 2021, 2022 מדיה וקבצים בנושא אדוארד סובול בוויקישיתוף אדוארד סובול, באתר Transfermarkt אדוארד סובול, באתר Soccerway אדוארד סובול, באתר WorldFootball.net אדוארד סובול, באתר National Football Teams אדוארד סובול, באתר FootballDatabase.eu אדוארד סובול, באתר ESPN
טייריים

טייריים (שם מדעי Dactylopteridae) היא משפחת דגים בסדרת העקרבנונאים המשתמשים ב"כנפיים" כדי לדאות מעל החולות הימיים. הם קרובי משפחה של משפחת הטריגליים (Triglidae). הטיירים יכולים לפרוש את סנפירי הגחון שלהם לצורת כנפיים המסתיימות בדוקרנים. הם גם שוחים איתם בהליכה על החול ומחפשים בעזרתם יצורים קטנים הקבורים בחול, כמו דגים, סרטנים וצדפות ובולעים אותם במהירות. הגוף צבוע בצבעי החול ומוסווה מטורפים גדולים המשוטטים באזור. בנוסף יש להם סנפירים בולטים עוקצניים על הגב. הטיירים נפוצים באזור האינדו פסיפי בין שוניות לחוליות פתוחות. כמה מינים חיים גם באוקיינוס האטלנטי באזורים חמימים וטרופיים. משפחה זו שייכת לסדרת העקרבנונאים. בעבר שייכו אותה לסדרת האבובנאים ולסדרת העוקצנוניים. משפחה טייריים (Dactylopteridae) סוג ומין יחיד טַיָּר יָם-תִּיכוֹנִי (Dactylopterus volitans) סוג טייר (Dactyloptena) מין Dactyloptena gilberti מין Dactyloptena macracantha מין טייר אוריינטלי (Dactyloptena orientalis) מין Dactyloptena papilio מין טַיָּר יַם-סוּפִי (Dactyloptena peterseni) מין Dactyloptena tiltoni טייר אוריינטלי מדיה וקבצים בנושא טייריים בוויקישיתוף טייריים, באתר ITIS (באנגלית) טייריים, באתר NCBI (באנגלית) טייריים, באתר Animal Diversity Web (באנגלית) טייריים, באתר האנציקלופדיה של החיים (באנגלית) טייריים, באתר GBIF (באנגלית) טייריים, באתר אנציקלופדיה בריטניקה (באנגלית)
טריגליים

טריגליים (שם מדעי: Triglidae) היא משפחת דגים בסדרת העקרבנונאים. דגים אלה חיים באזור הטרופי של האזור האינדו פסיפי ובאוקיינוס האטלנטי, בשוניות ובחולות. הם חיים בימים רדודים עד עומק 200 מ'. דגים אלה שטוחים בצורתם ובעלי סנפירים דמויי-כנפיים העוזרים להם "לדאות" בין הימים. הם מוצאים את טרפם בחולות. ראשם גדול והחוטם שטוח ויש להם 2 זיזי סנפירים מתחת לראשם. אורכם 40-30 ס"מ. דגים אלה קרובים למשפחת הטייריים. הטריגליים הם גם דגי מאכל חשובים. משפחה טריגליים (Triglidae) סוג Bellator סוג ומין יחיד Bovitrigla acanthomoplate סוג Chelidonichthys סוג ומין יחיד טְרִיגְלָה אֲפֹרָה (Eutrigla gurnardus) סוג Lepidotrigla סוג Prionotus סוג Pterygotrigla סוג ומין יחיד טְרִיגְלָה קִלְשׁוֹנִית (Trigla lyra) סוג ומין יחיד טְרִיגְלָה טוּרִית (Trigloporus lastoviza) מדיה וקבצים בנושא טריגליים בוויקישיתוף טריגליים, באתר ITIS (באנגלית) טריגליים, באתר NCBI (באנגלית) טריגליים, באתר Animal Diversity Web (באנגלית) טריגליים, באתר האנציקלופדיה של החיים (באנגלית) טריגליים, באתר GBIF (באנגלית) טריגליים, באתר אנציקלופדיה בריטניקה (באנגלית)
סוסון-ים ננסי

סוסון-ים ננסי (שם מדעי: Hippocampus bargibanti) הוא מין של דג ממשפחת האבובוניים החי בשוניות אלמוגים באינדונזיה. זהו אחד מסוסוני-הים הקטנים ביותר בעולם. אורכו 2 סנטימטרים בלבד והוא מוסווה מאוד, דומה למיני אלמוגים בעלי גבשושיות אדומות ואצל כמה מהפרטים גבשושיות צהובות. התפוצה של סוסון-הים הננסי היא באזור האינדו פסיפי מדרום יפן לאינדונזיה ועד לאוסטרליה וניו קלדוניה. הוא נמצא בעומקים 30–40 מטרים, בדרך כלל בין מיני אלמוגים אחרים. הזכרים מתחרים ביניהם בהתנגחויות ראש על האלמוגים עד שאחד מהם נכנע. הנקבה מזדווגת עם המנצח ונותנת לו ביציות אותם הוא מפרה בכיס על בטנו ומשריץ אותם החוצה כעבור שבועיים. הוא משריץ עד 34 סוסונונים צעירים לעולם. סוסוני-הים ניזונים מסינון פלנקטון של יצורים קטנים כמו חסילונים ויצורי פלנקטון זעירים לעבר פיהם. מדיה וקבצים בנושא סוסון-ים ננסי בוויקישיתוף סוסון-ים ננסי, באתר ITIS (באנגלית) סוסון-ים ננסי, באתר NCBI (באנגלית) סוסון-ים ננסי, באתר Animal Diversity Web (באנגלית) סוסון-ים ננסי, באתר האנציקלופדיה של החיים (באנגלית) סוסון-ים ננסי, באתר FishBase (באנגלית) סוסון-ים ננסי, באתר GBIF (באנגלית) סוסון-ים ננסי באתר הרשימה האדומה של IUCN
מועצת חזית ההצלה הלאומית

מועצת חזית ההצלה הלאומית (ברומנית: Consiliul Frontului Salvării Naţionale או בקיצור CFSN) הייתה גוף שלטוני רומני, שהוקמה ברומניה לאחר פרוץ המהפכה הרומנית (1989) במטרה למלא את הווקום השלטוני, שנוצר לאחר הפלת השלטון הקומוניסטי. ב-22 בדצמבר 1989, בשעות הצהריים, באמצע מהפכה, התחילו כמה ניסיונות להקמת ממשל חדש. הגנרל איליה צ'אושסקו ניהל מגעים לריענון הממשלה. איליה ורדץ ניסה להקים ממשלה חדשה. שני ניסיונות אלה לא הבשילו, הקדימה אותם קבוצתו של יון איליאסקו, שהכריזה בטלוויזיה על ההקמה ועל לקיחת השלטון לידיים. הקבוצה המקורית כללה 40 אישים, שחלקם נכללו בה מבלי שדיברו איתם על כך לפני כן. שמות חברי המועצה, לפי סדר הכרזתם בטלוויזיה הרומנית: דוינה קורניה (Doina Cornea) - מורה, פובליציסטית, פעילה לזכויות האדם אנה בלנדיאנה (Ana Blandiana) - סופרת מירצ'ה דינסקו (Mircea Dinescu) - סופר לסלו טקש (László Tőkés) - בישוף רפורמי הונגרי דומיטרו מאזילו (Dumitru Mazilu) - פרופסור למשפטים דן דשליו (Dan Deșliu) - משורר שטפאן גושה (Ștefan Gușă) - גנרל ויקטור סטנקולסקו - גנרל אאורל דרגוש מונטיאנו (Aurel Dragoș Munteanu) - איש טלוויזיה ודיפלומט קורנליו מנסקו (Corneliu Mănescu) - פוליטיקאי אלכסנדרו ברלדיאנו (Alexandru Bîrlădeanu) - כלכלן סילביו ברוקאן - פוליטיקאי פטרה רומאן - פרופסור לפיזיקה יון קאראמיטרו (Ion Caramitru) - שחקן ובמאי סרג'יו ניקולאסקו (Sergiu Nicolaescu) - במאי מיכאיל מונטאנו (Mihail Montanu) - מהנדס מיכאי איספס (Mihai Ispas) ג'לו וויקאן וויקולסקו (Gelu Voican Voiculescu) פוליטיקאי דן מארציאן (Dan Marțian) - פוליטיקאי מיכאיל לופוי (Mihail Lupoi) אדריכל ואיש צבא גאורגה וויניה (Gheorghe Voinea) גנרל אמיל דומיטרסקו (Emil Dumitrescu) - איש צבא ואסילה ניאקשה (Vasile Neacșa) קריסטינה צ'ונטו (Cristina Ciontu) מריאן באצ'ו (Marian Baciu) - במאי בוז'ור-בוגדאן תאודוריו (Bujor-Bogdan Teodoriu) - כלכלן אאוג'ניה יורגה (Eugenia Iorga) פוליטיקאית פאול נגריציו (Paul Negrițiu) גאורגה מנולה (Gheorghe Manole) פוליטיקאי ולדימיר יונסקו (Vladimir Ionescu) נקולאיה ראדו (Neculae Radu) - משפטן וכלכלן אדריאן סרבו (Adrian Sîrbu) - במאי טלוויזיה קונסטנטין קרז'אן (Constantin Cîrjan) גזה דומוקוש (Géza Domokos) - סופר הונגרי מגדלנה יונסקו (Magdalena Ionescu) מריאן מיירלה (Marian Mierlă) - סטודנט קונסטנטין איוואנוביץ' (Constantin Ivanovici) אובידיו ולאד (Ovidiu Vlad) ואלריו בוקורסקו (Valeriu Bucurescu) יון איליאסקו בגלל אירועי אותם ימים המועצה הצליחה להתכנס רק ב-27 בדצמבר ואל ההתכנסות צורפו נציגי כל המחוזות של רומניה, כך גדל מספר חבר המועצה מ-40 ל-141 והמועצה הוכרזה כגוף מחוקק. המועצה בחרה לשכה מבצעת ובראשה יון אילאסקו ופטרה רומאן יועד לתפקיד ראש הממשלה. בו זמנית החלה מלאכת החקיקה או ליתר דיוק ביטול חקיקה, כי צו-חוק 1/1989 הראשון עסק בעיקר בביטול חוקים קיימים. צו-חוק 2/1989 עסק בהגדרת מועצת חזית ההצלה הלאומית (מספר החברים הוגדל ל-145), קביעת הסמכויות, הדרך לבחירת החברים והנהלים לתפעולו. Consiliul Frontului Salvării Naţionale (ברומנית) תחילה השם היה "החזית להצלה לאומית", אך לאחר הקמת המפלגה חזית ההצלה הלאומית הוחלט להפריד בין השמות צו-חוק 1/1989 (ברומנית) Decretul-lege nr. 2/1989 privind constituirea, organizarea și funcționarea Consiliului Frontului Salvării Naționale și a consiliilor teritoriale ale Frontului Salvării Naționale (ברומנית)
כוכב ים חמניתי

כוכב ים חמניתי (שם מדעי: Pycnopodia helianthoides) הוא מין של כוכב ים גדול מאוד (אך לא הכי גדול), יחידי בסוג Pycnopodia, המצוי בחופו המערבי של האוקיינוס השקט בסמוך לאמריקה הצפונית. הוא נפוץ מחופי אלסקה וקולומביה הבריטית עד לדרום קליפורניה, בעיקר סביב אצות הקלפ המכילות הרבה קווצי עור ורכיכות. החל מ-2013 מין זה מצוי בסכנת הכחדה חמורה כתוצאה מזיהומים וממחלות שנגרמו משינויים באקלים העולמי, ובעיקר מהמחלה Sea star wasting disease. זהו כוכב ים גדול בעל קוטר של מטר אחד והוא בעל 16–21 זרועות גדולות וגבשושיות איתן הוא צועד על קרקעית הים. הצבע של כוכב הים משתנה מאדום וסגול עד לשחור ואפור ואף לבן וצהוב באזורים מסוימים. כוכב הים הוא טורף המשתמש בכל זרועותיו בשביל להתיש את טרפו והוא יכול להוציא את קיבתו החוצה מגופו כדי לעכל טרף. הזרועות מכוסות במאות "רגליים" קטנות וחזקות. כוכב הים אינו רואה כמעט והוא בעיקר מריח את טרפו. הוא ניזון מקווצי עור אחרים כמו קיפודי ים, כוכבי ים אחרים, נחשוני ים בעלי גוף עגלגל אך בעיקר מצדפות שונות ומחלזונות. כוכב הים מומחה בתפיסת הקונכייה ושליית הרכיכה ממנה. הוא ניזון גם מנבלות שונות כמו של דיונונים. הוא עצמו נטרף על ידי דגים גדולים ועל ידי טורפים ימיים ולוטרת הים וכן על ידי סרטני ממשפחת Lithodidae. אלה נאלצים לחלץ אותו מהסלעים עליהם הוא נצמד להגנה. הגנה נוספת שלו היא השרת הזרועות והצמחת זרועות אחרות במקומם. מדיה וקבצים בנושא כוכב ים חמניתי בוויקישיתוף כוכב ים חמניתי, באתר ITIS (באנגלית) כוכב ים חמניתי, באתר NCBI (באנגלית) כוכב ים חמניתי, באתר Animal Diversity Web (באנגלית) כוכב ים חמניתי, בבסיס הנתונים ARKive (באנגלית) כוכב ים חמניתי, באתר האנציקלופדיה של החיים (באנגלית) כוכב ים חמניתי, באתר GBIF (באנגלית) כוכב ים חמניתי באתר הרשימה האדומה של IUCN
ג'ייסון בלייר

ג'ייסון תומאס בלייר (באנגלית: Jayson Blair; נולד ב-23 במרץ 1976), עיתונאי אמריקני שעבד בעבר בניו יורק טיימס. התפרסם בעקבות התפטרותו לאחר שנחשף שהעתיק כתבות מעיתונים אחרים, שפורסמו, בין השאר, גם בעמודים הראשונים של העיתון. בלייר נולד בקולומביה שבמרילנד. בשנים 1995-1999 הוא למד בחוג לעיתונאות של אוניברסיטת מרילנד. בלייר עבד בוושינגטון פוסט ובהבוסטון גלוב. בשנת 1998 הצטרף לעיתון הניו יורק טיימס. התפטר בשנת 2003 מהעיתון לאחר שנחשף כי הוא העתיק מעיתונים אחרים וחתם בשמו. באותה תקופה מניו יורק טיימס התפטר גם ריק בראג בהאשמות דומות. ספרו "לשרוף את בית האדונים" המתאר את השתלשלות הפרשה, ראה אור בעברית ב-2004 בהוצאת "גלורי". אתר האינטרנט הרשמי של ג'ייסון בלייר ג'ייסון בלייר, ברשת החברתית אקס (טוויטר) ערך זה הוא קצרמר בנושא תקשורת. אתם מוזמנים לתרום לוויקיפדיה ולהרחיב אותו.
ולדיסלב קלמבובסקי

ולדיסלב נפוליונוביץ' (ולדימיר ניקולייביץ') קלמבובסקי (ברוסית: Владислав Наполеонович (Владимир Николаевич) Клембовский; 28 ביוני 1860 - 19 ביולי 1921) היה גנרל בצבא האימפריה הרוסית אשר פיקד על ארמיות במלחמת העולם הראשונה, ושימש לתקופה קצרה גם כראש המטה הכללי של הצבא. קלמבובסקי נולד ב-28 ביוני 1860 כבן למשפחת אצולה עם רקע צבאי ממוצא פולני. אביו שרת בצבא האימפריה הרוסית בדרגת פולקובניק, ושני אחיו גם הם שרתו בדרגות בכירות. ב-1877 הוא נרשם ללימודים בבית הספר הצבאי אלכסנדרוב, וב-1879 התגייס לצבא והוצב ברגימנט איזמאילובו של המשמר הקיסרי. בין 1885-1886 הוא הוצב במטה הקורפוס ה-13, וב-15 בפברואר 1886, מונה לשליש הדיוויזיה ה-1. ב-1887 הוא מונה למפקד פלוגת נייבסקי ברגימנט ה-1 של הדיוויזיה ה-1. בין 1887-1889 שימש כמפקד פלוגת סופיה ברגימנט ה-2. בין 1890-1894 שימש כמורה בבית הספר לקציני פרשים בטבר. ב-1894 כבר החזיק בדרגת פולקובניק ומונה לקמ"ט בבריגדה ה-1. בין מאי לספטמבר 1895 שימש כמפקד גדוד ברגימנט השני של המשמר הקיסרי. ב-27 בנובמבר 1897 מונה לראש מטה הדיוויזיה ה-7, וב-16 בספטמבר 1899 הועבר למלא את אותו התפקיד בדיוויזיית הפרשים ה-11 ולאחר מכן בדיוויזיה ה-31. ב-30 ביוני 1901 מונה למפקד רגימנט החי"ר ה-122 טמבוב. הוא לחם עם הרגימנט במלחמת רוסיה–יפן ונפצע פעמיים. ב-1904 הועלה לדרגת גנרל מיור, וב-21 באוקטובר של אותה שנה מונה לראש מטה הקורפוס ה-4 ולאחר מכן הקורפוס ה-10. ב-1912 הועלה לדרגת גנרל לייטננט ומונה למפקד הדיוויזיה ה-9. ערך מורחב – מלחמת העולם הראשונה עם פרוץ מלחמת העולם הראשונה באוגוסט 1914, נכללה הדיוויזיה של קלמבובסקי במסגרת הקורפוס ה-10 אשר היה חלק מהארמייה השלישית. הוא לחם עם הדיוויזיה בקרב גליציה. ב-19 באוגוסט הוא מונה למפקד הקורפוס ה-16. ב-17 בספטמבר 1915 הוא הועלה לדרגת גנרל חיל הרגלים. ב-13 בדצמבר של אותה שנה הוא מונה לראש מטה החזית הדרום-מערבית תחת אלכסיי ברוסילוב. הוא השתתף עם החזית במתקפת ברוסילוב המוצלחת. בהמלצתו של ברוסילוב, ב-6 בדצמבר 1915 הוא מונה למפקד הארמייה החמישית, אולם כעבור חודש ויתר על התפקיד בשל מחלה. ב-25 באוקטובר 1916 הוא מונה למפקד הארמייה ה-11, וב-20 בדצמבר מונה לעוזר הרמטכ"ל. ב-11 במרץ 1917 מינה אותו אלכסנדר קרנסקי כראש המטה הכללי של הצבא. הוא ויתר על התפקיד ב-5 באפריל ומונה למפקד החזית הצפונית. החזית השתתפה תחת פיקודו במתקפת קרנסקי, אולם בפועל, פחות מחצי מהכוח הלוחם שלה השתתף בלחימה. השאר פשוט סירבו לתקוף. הייתה זו אחת הסיבות לכישלון המתקפה. ב-28 באוגוסט, בעיצומה פרשת קורנילוב, הוא הודח מהפיקוד על החזית, והוצע לו לחזור להיות מפקד הצבא במקום לאוור קורנילוב, אולם הוא דחה את ההצעה ופרש מהצבא. ב-1918 הוא נעצר בידי המפלגה הבולשביקית, אולם שוחרר לאחר שהסכים להתגייס לצבא האדום. הוא לא מילא תפקידים צבאיים בצבא האדום, אלא שימש כיו"ר הוועדה הצבאית-היסטורית בלבד. ב-1920, במהלך המלחמה הפולנית-סובייטית, הוא נעצר בשל מוצאו הפולני ונכלא בבוטירקה. ב-1921 הוא פתח בשביתת רעב, אלא שאיש לא גילה התעניינות במצבו והוא מת מרעב כעבור שבועיים ב-19 ביולי של אותה שנה והוא בן 61. מדיה וקבצים בנושא ולדיסלב קלמבובסקי בוויקישיתוף ולדיסלב קלמבובסקי (ברוסית)